Anur Hadžiomerspahić
Anur Hadžiomerspahić (Sarajevo, 2. juni 1971 - 29. novembar 2017) bio je umjetnik i grafički dizajner iz Bosne i Hercegovine. Značajan je zbog toga što je prvi bosansko-hercegovački umjetnik koji je predstavio svoje radove na centralnoj izložbi Venecijanskog bijenala.

Mladost i obrazovanje 
Anur je rođen u Sarajevu, Bosna i Hercegovina. Studirao je grafički dizajn na Akademiji likovnih umjetnosti u Sarajevu i diplomirao na Akademiji likovnih umjetnosti Brera i Evropskom institutu za dizajn u Milanu.

Karijera 
Nekoliko mjeseci pred opsadu Sarajeva, zajedno sa Jurišom Borasom, Almirom Kurtom, Damirom Nikšićem i Nebojšom Šerićem Shobom, Anur osniva blues bend Sing Sing. Bend prerasta u multidisciplinarni umjetnički kolektiv, spajajući elemente muzičkog teatra, političkog aktivizma i ironičnog humora..

1993., Anur se pridružuje projektu Ars Aevi kao suosnivač, i naknadno, art direktor. Učestvovao je u formiranju kolekcije Muzeja savremene umjetnosti Ars Aevi u Sarajevu, te organizaciji izložbi umjetnika kao što su Michelangelo Pistoletto, Jannis Kounellis, Daniel Buren i Joseph Kosuth.

Za vrijeme studija na Akademiji likovnih umjetnosti Brera i Evropskom institutu za dizajn u Milanu, Anur je počeo rad na seriji postera pod imenom Human Condition: Public Shouting and Individual Revolutions. Human Condition je specifičan po svom određenom obliku umjetničkog izraza kojeg Anur naziva artvertising, u kojem koristi medij advertisinga da pošalje društveno relevantne poruke. Posteri su izlagani u javnim prostorima, šoping centrima i supermarketima širom Bosne i Hercegovine i Italije od 1996. do danas. 2001., Harald Szeemann je uvrstio Anurov projekat Human Condition u centralnu izložbu 49. Venecijanskog bijenala..

1998., Anur je započeo rad na projektu Made in Bosnia. Cilj projekta je da predstavi i promovira bosansko-hercegovačku kulturu kroz jezik grafičkog dizajna i reklamne kampanje.

2000., Anur je osnovao Kreativni centar Cardea. Za svoje radove sa Cardeom, bio je finalista za nagradu Epica 1998. i 2000., te je dobitnik nagrade Epica 2001. 2002., Cardea je preimenovana u Ideologija. Ideologija je radila sa velikim bosansko-hercegovačkim kompanijama, te je bila prisutna na bosansko-hercegovačkoj kulturnoj sceni svojim kampanjama za Ars Aevi, Jazz Fest Sarajevo, SARTR, Letu Štuke, Zabranjeno Pušenje, Dinu Merlina, Edu Maajku i Amiru Medunjanin.

Nagrade i priznanja 

Anur je dobitnik brojnih nagrada za dizajn i advertising, uključujući Advertainment u Milanu (2000.) i Epica u Parizu (2001.).

Reference

Literatura
Comi, Enrico. “Human Condition.” 49. Esposizione Internazionale d’Arte. Italija: Electa, 2001.

Dupanović, Asja, ed. BH Oglašavanje 2005. Sarajevo: Media marketing, 2005.

Heller, Steven i Mirko Ilić. The Anatomy of Design. Beverly, MA: Rockport, 2011.

Vanjski linkovi
 Službena stranica
 Advertising agencija Ideologija

Rođeni 1971.
Bosanskohercegovački umjetnici
Biografije, Sarajevo